text: Читател: Боли, когато се руши създаденото от друг
  05 ноември 2020 г., 13.35 ч.
  Плочите, поставени край гроба, са натрошени, вероятно ще се наложи да бъдат подменени
  Написаното по-долу е разказ на читател, който, както сами ще установите, е пропит от разочарование, стаен гняв и много болка. Няма как да е по друг начин, когато става въпрос за гробни места, в които са положени нашите близки. Разказът е публикуван без редакция и съкращения. "Севлиево онлайн" прецени, че написаното от читателката предава в пълна степен както случилото се, така и нейните очаквания то да не бъде преживяно от друг. Всъщност това е и молбата й - не да търси вина или компенсация, а да разкаже, за да се избегнат занапред подобни ситуации.
  Ако общинско предприятие "Обреди" има какво да каже по изнесеното, "Севлиево онлайн" се ангажира да публикува и отсрещната позиция.
  В навечерието на Архангелова задушница отидох на гробищата, за да почистя гробовете на близките си. Над гроба на баща ми открих нов гроб, направен два дни по-рано. За да бъде изкопан този гроб, явно е използван багер. До гроба на баща ми, на място където сме поставяли плочи, има дупка, образувана от стабилизатора на багера. Пейката, която също сами сме поставили, намерихме захвърлена в съседния парцел, с огънати винкели и натрошени дъски. Явно е пречила на машината.
  Пейката, поставена до гроба, е строшена и захвърлена в съседния парцел
  Нямаше ли друг начин да се свърши работата, без да се руши това, за което Общината НЕ се е погрижила сама? Плащаме такси за гробни места, около които като правило не се почиства и поддържа (говоря за парцелите, не за самите гробни места), а това, което правим сами, явно с лека ръка може да бъде разрушено.
  Що за отношение? Що за начин на работа? Що за организация? Няма ли срам у хората, няма ли уважение към починалите? Или да си мълча и бъда доволна, че поне гробът не е поруган?!
  Ще бъда благодарна, ако разкажете за случая. Не очаквам Общината да ми възстанови щетите, но може би ще помогнем поне занапред да се избегнат подобни неприятни ситуации.